Document ID: 31999D0326

ΑΠΟΦΑΣΗ ΤΗΣ ΕΠΙΤΡΟΠΗΣ
της 27ης Απριλίου 1999
σχετικά με την εφαρμογή του άρθρου 9 της οδηγίας 96/67/ΕΚ του Συμβουλίου στο αεροδρόμιο Roissy-Charles de Gaulle
[κοινοποιηθείσα υπό τον αριθμό Ε(1999) 1067]
(Το κείμενο στη γαλλική γλώσσα είναι το μόνο αυθεντικό)
(Κείμενο που παρουσιάζει ενδιαφέρον για τον ΕΟΧ)
(1999/326/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 96/67/ΕΚ του Συμβουλίου, της 15ης Οκτωβρίου 1996, για την πρόσβαση στην αγορά υπηρεσιών εδάφους στους αερολιμένες της Κοινότητας(1), και ιδίως το άρθρο 9 παράγραφος 5,
την αίτηση έγκρισης της απόφασης των γαλλικών αρχών της 8ης Ιανουαρίου 1999 και ύστερα από διαβούλευση με τις αρχές αυτές,
Ύστερα από διαβούλευση με τη συμβουλευτική επιτροπή,
Εκτιμώντας τα εξής:
I. ΤΟ ΠΕΔΙΟ ΕΦΑΡΜΟΓΗΣ ΤΗΣ ΠΑΡΕΚΚΛΙΣΗΣ ΠΟΥ ΚΟΙΝΟΠΟΙΗΘΗΚΕ ΑΠΟ ΤΗΝ ΚΥΒΕΡΝΗΣΗ ΤΗΣ ΓΑΛΛΙΚΗΣ ΔΗΜΟΚΡΑΤΙΑΣ
1. Η κοινοποίηση εκ μέρους των γαλλικών αρχών
(1) Με επιστολές της 8ης και 27ης Ιανουαρίου 1999, που πρωτοκολλήθηκαν από την Επιτροπή στις 13 και 27 Ιανουαρίου, οι γαλλικές αρχές κοινοποίησαν την αίτηση έγκρισης της απόφασης της κυβέρνησης της Γαλλικής Δημοκρατίας της 8ης Ιανουαρίου 1999 με την οποία χορηγούν στον αερολιμένα Roissy-Charles de Gaulle (εφεξής "CDG") παρέκκλιση με σκοπό:
- όσον αφορά τον αεροσταθμό CDG 2:
την απαγόρευση της εξυπηρέτησης δι' ιδίων μέσων και την αποκλειστικότητα για τον αερολιμένα της παροχής υπηρεσιών σε τρίτους σχετικά με τη μεταφορά επιβατών μεταξύ του αεροσταθμού και του αεροσκάφους, κατηγορία υπηρεσιών που αναφέρεται στο παράρτημα της οδηγίας στο σημείο 5.4. Η παρέκκλιση αυτή χορηγείται σύμφωνα με το άρθρο 9 παράγραφος 1 στοιχεία β) και δ) της οδηγίας για την περίοδο μέχρι τις 31 Δεκεμβρίου 2000,
- όσον αφορά τον αεροσταθμό Τ 9:
- την αποκλειστικότητα για τον αερολιμένα της παροχής υπηρεσιών σε τρίτους για τις κατηγορίες υπηρεσιών που αναφέρονται στα σημεία 3, 5.1, 5.2 και 5.4, σχετικά με τη φορτοεκφόρτωση του αεροσκάφους, καθώς και τη μεταφορά των αποσκευών μεταξύ αεροσταθμού και αεροσκάφους, και τις υπηρεσίες που αναφέρονται στα σημεία 5.5 και 5.6 του παραρτήματος της οδηγίας με βάση το άρθρο 9 παράγραφος 1 στοιχείο β),
- τον περιορισμό σε δύο του αριθμού των φορέων παροχής υπηρεσιών και των εξουσιοδοτημένων χρηστών για εξυπηρέτηση δι' ιδίων μέσων για την κατηγορία των υπηρεσιών που αναφέρεται στο σημείο 2 του παραρτήματος της οδηγίας. Η παρέκκλιση αυτή χορηγείται, σύμφωνα με το άρθρο 9 παράγραφος 1 στοιχεία α) και γ) της οδηγίας, μέχρι την 1η Απριλίου 2000.
(2) Η απόφαση αποτελεί συνέχεια των διατάξεων της απόφασης της 22ας Δεκεμβρίου 1998 περί περιορισμού της πρόσβασης στην αγορά για ορισμένες κατηγορίες υπηρεσιών εδάφους στον αερολιμένα και συγκεκριμένα του άρθρου 4 που προβλέπει ειδικές διατάξεις για τις υπηρεσίες που αφορά η παρούσα παρέκκλιση.
(3) Εξάλλου, η ίδια απόφαση προβλέπει τον περιορισμό για το σύνολο των αεροσταθμών CDG 1, CDG 2 και Τ 9 για τη μεταφορά επιβατών και φορτίου σε τρεις αεροπορικές εταιρείες που εξυπηρετούνται δι' ιδίων μέσων για καθεμιά από τις υπηρεσίες που εμπίπτουν στις κατηγορίες 3, 4, 5.2, 5.4, 5.5 και 5.6. Ο περιορισμός αυτός εξαρτάται μόνον από την απόφαση του κράτους μέλους στο πλαίσιο εφαρμογής του άρθρου 7 παράγραφος 2 της οδηγίας και επομένως η παρούσα απόφαση δεν τον αφορά.
(4) Η Επιτροπή δημοσίευσε, κατ' εφαρμογή του άρθρου 9 παράγραφος 3 της οδηγίας ένα απόσπασμα της κοινοποίησης αυτής στην Επίσημη Εφημερίδα των Ευρωπαϊκών Κοινοτήτων(2) της 6ης Μαρτίου 1999 και κάλεσε τα ενδιαφερόμενα μέλη να υποβάλουν τις παρατηρήσει τους.
(5) Σύμφωνα με τις διατάξεις του άρθρου 9 παράγραφος 5 της οδηγίας, η Επιτροπή διενήργησε διαβουλεύσεις με τη γαλλική κυβέρνηση σχετικά με το σχέδιο αξιολόγησης της Επιτροπής στις 18 και 24 Μαρτίου 1999. Οι γαλλικές αρχές απάντησαν με γραπτές παρατηρήσεις στις 19 και και 26 Μαρτίου 1999.
Βάση της παρέκκλισης
(6) Οι γενικοί κανόνες πρόσβασης στην αγορά υπηρεσιών εδάφους θεσπίζονται με τα άρθρα 6 και 7 της οδηγίας. Κατοχυρώνουν σαφώς μια όσο το δυνατό πιο διευρυμένη αρχή ανοίγματος για τις περισσότερες κατηγορίες υπηρεσιών εδάφους. Για έναν αερολιμένα με την κίνηση που παρουσιάζει το αεροδρόμιο Roissy-Charles de Gaulle, η οδηγία προβλέπει με το άρθρο 1 την αναγνώριση του δικαιώματος εξυπηρέτησης δι' ιδίων μέσων από την 1η Ιανουαρίου 1998 και το άνοιγμα της αγοράς υπηρεσιών εδάφους προς τρίτους από την 1η Ιανουαρίου 1999. Ωστόσο, λόγω της κατάστασης και της ειδικής αποστολής ενός αερολιμένα, και κυρίως των προβλημάτων προστασίας και ασφάλειας, αλλά και των προβλημάτων χώρου και δυναμικότητας που μπορούν να προκύψουν σε ορισμένα τμήματα των περισσότερων αεροδρομίων, η οδηγία δεν επιβάλλει πλήρες άνοιγμα της αγοράς αλλά απαιτεί ένα ελάχιστο άνοιγμα τόσο όσον αφορά την εξυπηρέτηση δι' ιδίων μέσων, όσο και την εξυπηρέτηση τρίτων για τέσσερις κατηγορίες υπηρεσιών που αφορούν την περιοχή των διαδρόμων, δηλαδή μια ιδιαίτερα ευαίσθητη περιοχή των αερολιμένων. Οι κατηγορίες αυτές καλύπτουν τις εργασίες στο διάδρομο, τις αποσκευές, τον ανεφοδιασμό σε καύσιμα και λάδια καθώς και ορισμένες υπηρεσίες διακίνησης φορτίου και ταχυδρομείου.
(7) Η οδηγία 96/67/ΕΚ έλαβε επίσης υπόψη ότι, σε ορισμένες πολύ ειδικές περιπτώσεις, περιορισμοί χώρου ή δυναμικότητας μπορούν να εμποδίσουν το άνοιγμα της αγοράς στο βαθμό που προβλέπει η οδηγία. Σε τέτοιες περιπτώσεις, μπορούν να προβλεφθούν παρεκκλίσεις σε προσωρινή βάση για να έχει το χρόνο ο αερολιμένας να επιλύσει αυτά τα προβλήματα. Οι παρεκκλίσεις λοιπόν αυτές δεν μπορούν παρά να έχουν εξαιρετικό χαρακτήρα και δεν έχουν ως στόχο να παράσχουν στους αερολιμένες μια συμπληρωματική περίοδο προσαρμογής επιπλέον αυτής που προβλέπεται ήδη από το άρθρο 1 της οδηγίας.
(8) Μια παρέκκλιση μπορεί να χορηγηθεί μόνο βάση ειδικών περιορισμών χώρου και δυναμικότητας. Πάνω σ' αυτή τη βάση, οι γαλλικές αρχές ενέκριναν την προαναφερθείσα παρέκκλιση σύμφωνα με το άρθρο R-216-7 του γαλλικού κώδικα πολιτικής αεροπορίας, όπως τροποποιήθηκε από το διάταγμα 98-7 της 5ης Ιανουαρίου 1982(3) που μετατρέπει την οδηγία 96/67/ΕΚ σε εθνικό δίκαιο.
2. Η κατάσταση των υπηρεσιών εδάφους στον αερολιμένα Roissy-Charles de Gaulle
2.1. Περιγραφή του αερολιμένα
(9) Το αεροδρόμιο Roissy-Charles de Gaulle είναι σήμερα το μεγαλύτερο αεροδρόμιο της περιοχής των Παρισίων με κίνηση 38,5 εκατομμυρίων επιβατών το 1998, μεγαλύτερη αυτής του Orly (λίγο περισσότερο από 25 εκατομμύρια επιβάτες). Το αεροδρόμιο αυτό αποτελείται από δύο βασικούς αεροσταθμούς: τον CDG 1 στη βόρεια πλευρά, τον CDG 2 στη νότια πλευρά, καθώς και τον αεροσταθμό Τ 9 που είναι μικρότερος και χρησιμοποιείται αποκλειστικά για ορισμένες ναυλωμένες πτήσεις.
(10) Ο αερολιμένας είναι απόλυτα συντονισμένος σύμφωνα με το άρθρο 2 στοιχείο ζ) του κανονισμού (ΕΚ) αριθ. 95/93 του Συμβουλίου (4) που θεσπίζει τους κοινούς κανόνες για την κατανομή των διαθέσιμων χρόνων χρήσης στα αεροδρόμια της Κοινότητας λόγω ακριβώς των προβλημάτων δυναμικότητας στους διαδρόμους που είναι σήμερα 84 πτήσεις την ώρα. Η δυναμικότητα αυτή θα έπρεπε, ενόψει της κατασκευής δύο νέων αεροδιαδρόμων προσγείωσης στο βόρειο και το νότιο τμήμα, να επιτρέψει μέχρι 96 πτήσεις την ώρα από το καλοκαίρι του 1999 (λειτουργία του τρίτου διαδρόμου) και 120 πτήσεις όταν θα παραδοθεί ο τέταρτος διάδρομος. Ωστόσο, το αεροδρόμιο αντιμετωπίζει σοβαρά προβλήματα θορύβου με τους περίοικους, όπως απέδειξαν πρόσφατα οι δυσκολίες για τη λήψη της απόφασης κατασκευής των νέων διαδρόμων και οι συνακόλουθες δεσμεύσεις εκ μέρους της διαχειρίστριας εταιρείας και των γαλλικών αρχών, ειδικά όσον αφορά τη μετατόπιση αυτών των διαδρόμων ανατολικά, τη χρησιμοποίησή τους μόνο για προσγειώσεις και τον περιορισμό του αριθμού των πτήσεων στο αεροδρόμιο σε 84 την ώρα για ορισμένα διαστήματα της ημέρας.
(11) Η εναέρια κυκλοφορία στο CDG 2 αυξήθηκε από 28,4 εκατομμύρια επιβάτες το 1995 σε 38,5 εκατομμύρια το 1998. Επίσης, στον αεροσταθμό Τ 9 η κίνηση αυξήθηκε από 1,2 εκατομμύρια επιβάτες το 1995 σε 1,9 εκατομμύρια επιβάτες το 1998.
(12) Οι νέες εγκαταστάσεις που ολοκληρώθηκαν (τερματικός σταθμός F 1 που άρχισε να λειτουργεί την άνοιξη του 1998) και αυτές που σχεδιάζονται στο CDG 2 (εγκαινίαση του τερματικού σταθμού F 2 το καλοκαίρι του 99, του τερματικού Ε 1 το καλοκαίρι του 2001, του τερματικού Ε 2 το καλοκαίρι του 2003, των τερματικών Ε 3 και F 3 και Ε 4 και F 4 μεταξύ 2005 και 2010), καθώς και η θέση σε λειτουργία του τρίτου διαδρόμου το 1999 και του τέταρτου το 2001 θα έπρεπε να επιτρέψουν από τεχνική άποψη την αντιμετώπιση της αύξησης της κίνησης κατά 6,3 % (κατά μέσο όρο) για την περίοδο 1999-2004. Τα σχέδια αναβάθμισης του CDG 2 και του αεροσταθμού Τ 9 θα επιφέρουν επίσης υπερδιπλασιασμό της δυναμικότητας για την αντιμετώπιση της κίνησης αναφορικά με τις επιφάνειες του αεροσταθμού Τ9.
2.2. Οι υπηρεσίες εδάφους στο αεροδρόμιο
(13) Οι υπηρεσίες εδάφους στα αεροδρόμια Roissy-Charles de Gaulle και Orly των Παρισίων είναι ανοικτές αυτή τη στιγμή στον ανταγωνισμό σύμφωνα με τις διατάξεις της οδηγίας και της γαλλικής νομοθετικής ρύθμισης. Δύο αποφάσεις του Υπουργείου Εξοπλισμού, Μεταφορών και Οικισμού της 22ας Δεκεμβρίου 1998 περιορίζουν τον αριθμό των φορέων παροχής υπηρεσιών στα αεροδρόμια αυτά για ορισμένες κατηγορίες υπηρεσιών που αναφέρονται στο άρθρο 6 παράγραφος 2 και το άρθρο 7 παράγραφος 2 της οδηγίας. Για τις υπηρεσίες αυτές, η παροχή σε τρίτους αποτελεί αντικείμενο της προκήρυξης διαγωνισμού. Στο Roissy-Charles de Gaulle, μόνον οι δραστηριότητες μεταφοράς των επιβατών σε σχέση με τον αεροσταθμό του CDG 2 και οι δραστηριότητες που αφορούν τις αποσκευές, τις υπηρεσίες επί των αεροδιαδρόμων και την εξυπηρέτηση επιβατών στον αεροσταθμό Τ 9 περιορίζονται σήμερα πέρα από τις δυνατότητες που προβλέπει το κανονικό πλαίσιο του ανοίγματος της αγοράς και αποτελούν συνεπώς αντικείμενο της παρούσας παρέκκλισης.
II. ΟΙ ΠΕΡΙΟΡΙΣΜΟΙ ΠΟΥ ΠΡΟΒΑΛΛΕΙ Η ΓΑΛΛΙΚΗ ΚΥΒΕΡΝΗΣΗ
(14) Η παρέκκλιση που χορηγήθηκε από τη γαλλική κυβέρνηση(5) στηρίζεται, αφενός, στα προβλήματα χώρου κυρίως που αντιμετωπίζει το αεροδρόμιο, ήτοι:
- - στο CDG 2:
- τη σημερινή οργάνωση του στόλου 17 ανυψούμενων λεωφορείων (aérobus) και 47 κλασικών λεωφορείων,
- την έλλειψη διαθέσιμων χώρων για την εξασφάλιση χώρου στάθμευσης του συνόλου των λεωφορείων,
- τη σημερινή δομή του αεροσταθμού και των τερματικών σταθμών μέσα σ' αυτούς (Α, Β, C, D, F 1),
- τη συμφόρηση των χώρων κυκλοφορίας,
- τη συμφόρηση των βοηθητικών οδών,
- στο Τ 9:
- την ανεπάρκεια χώρου στον αεροσταθμό (για τη διαλογή αποσκευών) καθώς και στο διάδρομο για να αντιμετωπιστεί το σύνολο των αναγκών των φορέων παροχής υπηρεσιών,
και, αφετέρου, στον αντίκτυπο του ανοίγματος της αγοράς στον προβλεπόμενο απο την οδηγία βαθμό:
- στο CDG 2 με:
- το ύψος των επενδύσεων και του κόστους συντήρησης που θα οδηγούσε την εταιρεία ADP σε επίπεδα τιμών εκτός αγοράς. Ακόμα και με γνώμονα τον παράγοντα της ποιότητας, η αναλογία ποιότητας/τιμής θα ήταν δυσμενής,
- την επιδεινούμενη δυσκολία εξεύρεσης ανταλλακτικών με συνακόλουθη αύξηση του κόστους συντήρησης,
- την έλλειψη πρόσβασης σε όλες τις κατηγορίες πτήσεων που θα σήμαινε περιορισμό της πρόσβασης στην αγορά,
- την έλλειψη πρόσβασης σε όλες τις θέσεις στάθμευσης αεροσκαφών που θα σήμαινε περιορισμό της πρόσβασης στην αγορά,
- στο Τ 9 με:
- τη μείωση της δυναμικότητας στον αεροσταθμό και στους διαδρόμους λόγω των εργασιών στον αεροσταθμό (εγκατάσταση του συστήματος ελέγχου αποσκευών CBS και δημιουργία επιπλέον επιφανειών) και των εργασιών στους διαδρόμους (κατασκευή κτιρίου), καθώς και με το άνοιγμα της αγοράς,
- την πρακτική αδυναμία αποδοχής δεύτερου φορέα παροχής υπηρεσιών εδάφους στους διαδρόμους (υπηρεσίες των κατηγοριών 3 και 5),
- τις αρνητικές συνέπειες του ανοίγματος της αγοράς επί της ποιότητας των παρεχομένων υπηρεσιών.
A. Ο αεροσταθμός CDG 2
(15) Ο αεροσταθμός CDG 2 διαθέτει, σήμερα, πέντε τερματικούς σταθμούς (Α, Β, C, D και F 1) και επιτρέπει την εξυπηρέτηση 24,5 εκατομμυρίων επιβατών, ήτοι το 70 % της κίνησης του αερολιμένα, που αντιστοιχεί σε 247400 αφίξεις και αναχωρήσεις αεροσκαφών ετησίως(6). Ο αεροσταθμός αυτός καλύπτει την κίνηση της Air France που είναι εγκατεστημένη εντός του αεροδρομίου (κυρίως στους τερματικούς σταθμούς C και F 1) καθώς και 30 περίπου άλλων εταιρειών. Το ποσοστό αεροσκαφών που προσεγγίζει άμεσα το CDG 2 είναι 45 έως 50 %, ποσοστό αρκετά χαμηλό σε σύγκριση με το αντίστοιχο του αεροσταθμού CDG 1 (93 % με άμεση προσέγγιση). Ο αριθμός των αεροσκαφών που σταθμεύουν σε απομακρυσμένες θέσεις (remote sensing positions) καθώς και το γεγονός του πολλαπλασιασμού των μικρών αεροσκαφών που οφείλονται στην παρουσία του "κόμβου (hub)" της Air France επιφέρουν σημαντική δραστηριότητα όσον αφορά τη μεταφορά επιβατών. Αυτή η κατηγορία υπηρεσιών - η μεταφορά επιβατών μεταξύ αεροσκάφους και αεροσταθμού (τμήμα του σημείου 5.4 του παραρτήματος της οδηγίας) - αποτελεί το αντικείμενο της παρέκκλισης όσον αφορά το CDG 2.
A.1. Η μεταφορά των επιβατών
(16) Αυτή η υπηρεσία μεταφοράς επιβατών σε απομακρυσμένες θέσεις γίνεται:
- με 47 λεωφορεία κλασικού τύπου που εκτελούν δρομολόγια από το χώρο έξω από τα αεροσκάφη προς τις αίθουσες επιβίβασης ή άφιξης (μία ανά τερματικό σταθμό),
- με 15 ανυψούμενα λεωφορεία (συν δύο ανυψούμενα λεωφορεία για τη συντήρηση) με σύστημα ανύψωσης που επιτρέπει στους επιβάτες να επιβιβάζονται ή να αποβιβάζονται και' ευθείαν στις θύρες του αεροσκάφους και στον πρώτο όροφο του αεροσταθμού αντιστοίχως. Το σύστημα αυτό, που επελέγη την εποχή της κατασκευής του αεροδρομίου και που ενδείκνυται για τέτοιου είδους υπηρεσίες, επιτρέπει ταυτόχρονα την αποφυγή φισούνων προς τα αεροπλάνα και την ασφαλή μεταφορά των επιβατών ασχέτως καιρικών συνθηκών. Αφετέρου, όμως, αποτελεί ένα δυσκίνητο σύστημα και πολύ δαπανηρό στη συντήρησή του, αφού απαιτεί ειδικές λωρίδες κυκλοφορίας και ειδική κατάρτιση για την οδήγηση τέτοιων λεωφορείων. Χρησιμοποιείται τώρα μόνο στο CDG 2 και σε ορισμένα αεροδρόμια της Βόρειας Αμερικής, όπως το Μόντρεαλ, λόγω των καιρικών συνθηκών, ενώ η κατασκευή του, σήμερα, έχει διακοπεί για λόγους που σχετίζονται με τις διαστάσεις και τα μεγέθη που τελικώς επελέγησαν για να χρησιμοποιούνται στο Παρίσι.
(17) Η υπηρεσία των ανυψούμενων λεωφορείων εξυπηρετεί το 54 % των επιβατών για απομακρυσμένες θέσεις στο CDG 2 που αντιστοιχεί στο 38 % των κινήσεων αεροσκαφών αυτού του αεροσταθμού. Κατά προτεραιότητα μεταφέρονται οι επιβάτες των υπερατλαντικών πτήσεων.
(18) Οι υπηρεσίες μεταφοράς εξασφαλίζονται:
- όσον αφορά τα ανυψούμενα λεωφορεία: από προσωπικό του αεροδρομίου ειδικά καταρτισμένο για την οδήγησή τους,
- για τα κλασικά λεωφορεία: με υπεργολαβία του αεροδρομίου στα πλαίσια προκήρυξης διαγωνισμού.
(19) Πάντως, και οι δύο τύποι οχημάτων κατευθύνονται από το ίδιο κέντρο συντονισμού. Η έλλειψη διαθεσιμότητας στις εισόδους ή εξόδους επιβίβασης ή αποβίβασης για ορισμένα διαστήματα της ημέρας επιβάλλει πλήρη συντονισμό των μέσων μεταφοράς στο σημείο αυτό εκ μέρους του αερολιμένα.
(20) Από την 1η Ιανουαρίου 1999, η εταιρεία Aeroports de Paris (ADP) αποσύρθηκε από την αγορά όσον αφορά τη μεταφορά των επιβατών τόσο από το αεροδρόμιο του Orly, όσο και από το CDG με εξαίρεση το CDG 2 που αποτελεί αντικείμενο της παρέκκλισης. Για το τελευταίο αυτό τμήμα, η ADP προβλέπει να μην παρέχει πλέον τις υπηρεσίες αυτές μετά τη λήξη της περιόδου της παρέκκλισης.
(21) Εκτός από την υπόμνηση της μεγάλης δυσκολίας απόκτησης νέων ανυψούμενων λεωφορείων, και της επικείμενης συρρίκνωσης της αγοράς εξαιτίας της σημαντικής βελτίωσης που προβλέπεται στο συντελεστή άμεσης προσέγγισης, ο φάκελος που υποβλήθηκε από τις γαλλικές αρχές βασίζεται στα προβλήματα χώρου στάθμευσης των οχημάτων, δυναμικότητας επιβίβασης και αποβίβασης και συμφόρησης των χώρων κυκλοφορίας.
A.2. Η στάθμευση του εξοπλισμού
(22) Σύμφωνα με τις γαλλικές αρχές, ο μόνος χώρος στάθμευσης που διατίθεται σήμερα, εμβαδού 1054 m2, βρίσκεται περιμετρικά από το συνεργείο των ανυψούμενων λεωφορείων. Βρίσκεται στον κεντρικό χώρο του βορείου τμήματος του αεροσταθμού και υποχρεώνει τα οχήματα να διασχίζουν τις λωρίδες κυκλοφορίας των αεροσκαφών. Επιπλέον, ευρισκόμενος μακριά από την κεντρική ρύθμιση των υπηρεσιών μεταφοράς επιβατών και του χώρου συγκέντρωσης των οδηγών που βρίσκεται στον τερματικό σταθμό Α, δεν μπορεί να χρησιμοποιείται στην πράξη παρά μόνο για τη στάθμευση μακράς διάρκειας (τις νυκτερινές ώρες) και όχι για στάθμευση εν αναμονή.
(23) Αυτός ο χώρος στάθμευσης επιτρέπει θεωρητικά, δηλαδή λαμβάνοντας υπόψη την επιφάνεια που καταλαμβάνουν, την παραμονή 30 λεωφορείων και δύο ανυψούμενων λεωφορείων υπό συντήρηση στο συνεργείο.
(24) Η στάθμευση των λοιπών οχημάτων, δηλαδή των ανυψούμενων λεωφορείων κατά τη χρήση τους και 17 λεωφορείων, κατανέμεται κατά μήκος των χώρων κυκλοφορίας και της λωρίδας υπηρεσίας που βρίσκεται παραπλεύρως των τερματικών σταθμών Α, Β, και κατά διαστήματα του D, υπό συχνά οριακές συνθήκες ασφαλείας.
(25) Λόγω της μεγάλης επιφάνειας που καταλαμβάνουν τα ανυψούμενα λεωφορεία (77 m2) και τα λεωφορεία (30 m2), και της ελάχιστης επιφάνειας ελιγμών τους που υπολογίζεται σε δύο μέτρα για τα ανυψούμενα λεωφορεία και σε ένα μέτρο για τα κλασικά λεωφορεία, που σημαίνει σύνολο δυναμικής επιφάνειας 137 m2 και 42 m2, αντίστοιχα, η συνολική έκταση που χρειάζεται για τη στάθμευση των οχηματων αυτών είναι 4303 m2 στον αεροσταθμό CDG 2.
(26) Το σημερινό έλλειμμα χώρου στάθμευσης μπορεί συνεπώς να εκτιμηθεί για τα υπόλοιπα 17 λεωφορεία και τα 15 ανυψούμενα λεωφορεία σε 1665 m2 σε στατική επιφάνεια, ήτοι σε 2769 m2 δυναμικής επιφάνειας, λαμβάνοντας υπόψη τις ελάχιστες ανάγκες σε χώρο για ελιγμούς. Δεδομένης της απόστασης του χώρου στάθμευσης του συνεργείου που δεν επιτρέπει παρά μόνο τη στάθμευση μακράς διάρκειας, ο αερολιμένας θεωρεί ότι η λειτουργική ανάγκη στάθμευσης υπό συνθήκες ασφαλείας είναι μεγαλύτερη από 4000 m2.
A.3. Η δυναμικότητα επιβίβασης και αποβίβασης
(27) Οι διαδικασίες επιβίβασης και αποβίβασης στον αεροσταθμό διεξάγονται:
- για τα ανυψούμενα λεωφορεία:
μέσω διπλών θυρών που βρίσκονται στο τμήμα σύνδεσης με τις φισούνες σε επίπεδο +1 χάρη στη δυνατότητα ανύψωσης του οχήματος·
- για τα λεωφορεία:
- είτε από τις ειδικές αίθουσες στο επίπεδο 0: μία μόνον αίθουσα ανά τερματικό σταθμό,
- είτε από τη βάση της σκάλας του τμήματος σύνδεσης με τη φισούνα. Αυτό το σύστημα αποβαίνει σε βάρος τόσο της ποιότητας εξυπηρέτησης των επιβατών, όσο και της ασφάλειας στους χώρους κυκλοφορίας.
(28) Πιο συγκεκριμένα, ο τερματικός C μπορεί να δεχθεί για την επιβίβαση μόνον ανυψούμενα λεωφορεία με αποτέλεσμα να καθίσταται αδύνατη η επιβίβαση των επιβατών με συνήθη λεωφορεία.
(29) Άλλωστε, επειδή οι χρήσεις του ανυψούμενου λεωφορείου ή του κλασικού λεωφορείου εξαρτώνται κατά μεγάλο μέρος από το είδος του αεροσκάφους και από την ώρα παροχής της υπηρεσίας, οι συχνές αλλαγές των θέσεων των αεροσκαφών επιβάλλουν πλήρη και κεντρικό συντονισμό των χρήσεων του ανυψούμενου λεωφορείου και του λεωφορείου όσο θα υπάρχουν και τα δύο αυτά μέσα μεταφοράς. Αυτός ο συντονισμός γίνεται όντως κεντρικά για να επιτευχθεί η βέλτιστη χρησιμοποίηση των διαθέσιμων δυνατοτήτων ανά πάσα στιγμή τόσο στον τερματικό σταθμό όσο και στους διαδρόμους.
A.4. Η συμφόρηση των χώρων
(30) Ο φάκελος που υπέβαλαν οι γαλλικές αρχές καταδεικνύει ότι, λαμβάνοντας αφενός υπόψη τις διαθέσιμες επιφάνειες και αφετέρου τα οχήματα ως μονάδες κυκλοφορίας, τα οχήματα μεταφοράς επιβατών στους χώρους των διαδρόμων διαθέτουν 1,6 φορές περισσότερο χώρο για να κυκλοφορούν και να σταθμεύουν στο CDG 1 από ό,τι στο CDG 2. Αυτό εξηγείται από τις διαθέσιμες επιφάνειες, τους τύπους οχημάτων [όχι τα ανυψούμενα λεωφορεία αλλά τα κλασικά και αρθρωτά λεωφορεία(7) στο CDG 1] και τις ανάγκες σε οχήματα που είναι μικρότερες στο CDG 1 λόγω του σημαντικού συντελεστή άμεσης προσέγγισης των αεροσκαφών σε αυτόν τον αεροσταθμό.
(31) Επιπλέον, η σχέση μεταξύ των επιφανειών που καλύπτονται από τις βοηθητικές οδούς(8) αποδεικνύει τις υποβαθμισμένες συνθήκες στο CDG 2 σε σύγκριση με το CDG 1 (1,1 φορές περισσότερη συμφόρηση στο CDG 2) και τούτο ακόμα και αν δεχθούμε στη σύγκριση μια ταυτόσημη πυκνότητα εξοπλισμού διαδρόμων στους δύο αεροσταθμούς, πράγμα που δεν ισχύει στην πραγματικότητα, αφού ο καλύτερος συντελεστής προσέγγισης των αεροσκαφών στο CDG 1 επιτρέπει την εξοικονόμηση κάποιου εξοπλισμού διαδρόμων.
(32) Σύμφωνα με την υποβληθείσα έκθεση, η δημιουργία χώρων στάθμευσης αποτρέπεται στο βόρειο τμήμα από τη διέλευση οδών κυκλοφορίας και από τα όρια της ελεγχόμενης ζώνης, ενώ στο νότιο τμήμα από τις λωρίδες κυκλοφορίας και τους διαδρόμους.
(33) Στη δυτική πλευρά, τα προβλήματα είναι παρεμφερή με το δορυφορικό κτίριο του τερματικού σταθμού Α. Μόνον η επέκταση προς ανατολάς φαίνεται εφικτή. Ωστόσο, η ζώνη οικοδόμησης των τερματικών σταθμών F και E θα οδηγούσε στην μετατόπιση της στάθμευσης πέραν της ζώνης αυτής (ζώνη Grand Large). Ένας χώρος στάθμευσης σ' αυτό το τμήμα του αεροδρομίου θα μπορούσε πάντως να χρησιμοποιηθεί μόνο για στάθμευση τις νυκτερινές ώρες ή για τα λεωφορεία σε διαθεσιμότητα, αφού η μεγάλη απόσταση από τις υπηρεσίες ρύθμισης ειδικότερα και τις αίθουσες συγκέντρωσης των οδηγών -που συνεπάγεται οδική μεταφορά των οδηγών- δεν ανταποκρίνεται στις ανάγκες διαθεσιμότητας των λεωφορείων.
(34) Από την έκθεση προκύπτει ότι, σήμερα, η στάθμευση των οχημάτων κατά μήκος των τερματικών σταθμών ή των θέσεων στάθμευσης των αεροσκαφών, ήδη δεν αποτελεί ικανοποιητική λύση με ένα μόνον φορέα παροχής υπηρεσιών, αφού δημιουργεί δυσκολίες, όχι μόνο απόθεσης του εξοπλισμού κοντά στις θέσεις άμεσης επαφής, αλλά και προβλήματα κυκλοφορίας στον ίδιο χώρο, κυρίως τις ώρες αιχμής του "hub" της Air France. Το άνοιγμα της αγοράς υπηρεσιών εδάφους για τις άλλες επιχειρήσεις "στο χώρο των διαδρόμων" θα μείωνε κατ' ανάγκη το διαθέσιμο χώρο στη ζώνη αυτή και θα επέτεινε το πρόβλημα. Κατά την υποβληθείσα έκθεση, η έλευση άλλων φορέων παροχής υπηρεσιών για τη μεταφορά επιβατών δεν είναι συνεπώς εφικτή προς το παρόν.
(35) Η αύξηση των χώρων στάθμευσης δεν μπορεί λοιπόν, κατά τον υποβληθέντα φάκελο, να γίνει παρά μόνο πέρα από τη ζώνη των εργοταξίων του τερματικού σταθμού F. Ο σημερινός χώρος στάθμευσης περιμετρικά του συνεργείου δεν μπορεί να επεκταθεί προς τη ζώνη που έχει κρατηθεί για το σκοπό αυτό και η στάθμευση των οχημάτων του CDG 2 στους χώρους του CDG 1 και του Τ 9 δεν είναι λειτουργική λύση λόγω της μεγάλης απόστασης.
B. Ο αεροσταθμός Τ 9
(36) Ο αεροσταθμός Τ 9 που βρίσκεται ανατολικά του CDG 1 και βόρεια της ζώνης επιχειρήσεων, ολοκληρώθηκε το 1991 για να ανταποκριθεί στις ανάγκες ανάπτυξης της κίνησης δρομολογίων τσάρτερ. Αποσκοπούσε να καλύψει τις πιεστικές ανάγκες της υψηλής θερινής κίνησης τις οποίες δεν μπορούσαν να αντιμετωπίσουν οι προσωρινές εγκαταστάσεις του αεροδρομίου του Orly καθώς και οι νέες υποδομές του αεροδρομίου αυτού.
(37) Ο αεροσταθμός Τ 9 έχει τις ακόλουθες ιδιαιτερότητες:
- να μην είναι συγκρίσιμος από άποψη μεγέθους με το CDG 1 και το CDG 2 που εξυπηρέτησαν αντιστοίχως 9,7 εκατομμύρια και 24,1 εκατομμύρια επιβάτες το 1997, ενώ μόνο 1,5 εκατομμύριο επιβάτες πέρασαν από τον αεροσταθμό Τ 9,
- να εξυπηρετεί μόνο δρομολόγια τσάρτερ, πράγμα που έχει ως αποτέλεσμα να συγκεντρώνει το ένα τρίτο της ετήσιας κίνησης μόνο στους μήνες του Ιουλίου και του Αυγούστου και να συγκεντρώνει επίσης τη μισή από την εβδομαδιαία κίνηση τα σαββατοκύριακα,
- να έχει μέχρι πρόσφατα ένα μόνον κτίριο εν μέρει προκατασκευασμένο (τύπου Algéco) με αποτέλεσμα να μην προτιμάται η χρησιμοποίησή του σε σχέση με άλλους αεροσταθμούς.
(38) Εδώ και αρκετά χρόνια, η διοίκηση των πληρωμάτων (σημεία 1 και 9), η επικοινωνία μεταξύ αεροσκάφους και διαδρόμου (σημείο 5.3), η υπηρεσία τροφοδοσίας (catering, σημείο 11) και η φορτοεκφόρτωση στο αεροσκάφος τροφίμων και ποτών (σημείο 5.7), ο καθαρισμός (σημείο 6), τα καύσιμα (σημείο 7), καθώς και οι υπηρεσίες συντήρησης (σημείο 8) παρέχονται ήδη από περισσότερους φορείς παροχής υπηρεσιών. Επιπλέον, μια αεροπορική εταιρια εξυπηρετείται ήδη δι' ιδίων μέσων για τις υπηρεσίες στον αεροδιάδρομο τις οποίες αφορά η παρέκκλιση (σημείο 5) καθώς και για τον εφοδιασμό της σε καύσιμα. Τέλος, από την 1η Ιανουαρίου, όλες οι υπηρεσίες, με εξαίρεση αυτές που αφορά η παρέκκλιση, είναι ανοιχτές στον ανταγωνισμό κατ' εφαρμογή των διατάξεων της οδηγίας και του γαλλικού κανονισμού που τη μετατρέπει σε εθνικό δίκαιο.
(39) Η έκθεση που υποβλήθηκε από τις γαλλικές αρχές επισημαίνει σημαντική έλλειψη χώρου εδώ και πολλά χρόνια σ' αυτόν τον αεροσταθμό λόγω της μεγάλης αύξησης των δρομολογίων τσάρτερ στο αεροδρόμιο. Η εξέλιξη αυτή οδήγησε σύντομα σε συμφόρηση των υποδομών παρακωλύοντας τη σωστή εξυπηρέτηση των επιβατών. Η δημιουργία συμπληρωματικών χώρων με σκοπό την αύξηση της δυναμικότητας του αεροσταθμού θα προκαλούσε, επιπλέον, νέους περιορισμούς χώρου κατά τη διάρκεια των εργασιών.
(40) Επί των προσωρινών αυτών περιορισμών, που αναμένονται κατά τη διάρκεια των τρεχουσών εργασιών, βασίζεται η παρέκκλιση για τον αεροσταθμό Τ 9 όσον αφορά τις υπηρεσίες προς τους επιβάτες (σημείο 2 του παραρτήματος της οδηγίας), τη διαχείριση των αποσκευών (σημείο 3) και τις υπηρεσίες στον αεροδιάδρομο (σημείο 5 με εξαίρεση το σημείο 5.3 που αφορά τις επικοινωνίες μεταξύ του αεροσκάφους και του παρέχοντας υπηρεσίες διαδρόμου).
B.1. Η συμφόρηση των υπαρχουσών εγκαταστάσεων
(41) Ο αεροσταθμός Τ 9, παυ έχει απλή κατασκευή και διαθέτει μεγάλους χώρους αναμονής για ανταποκριθεί στις απαιτήσεις των δρομολογίων τσάρτερ (ομάδες, μακρά αναμονή κατά την επιβίβαση, πολυπληθείς συνοδοί) μπόρεσε να ανταποκριθεί με μεγάλη δυσκολία στη ραγδαία αύξηση των εκτάκτων δρομολογίων στα αεροδρόμια του Παρισιού, τα οποία αυξήθηκαν από 5,3 εκατομμύρια επιβάτες το 1990 σε 4,2 εκατομμύρια το 1996, γεγονός που υποχρέωσε το αεροδρόμιο να εξυπηρετήσει περισσότερους από 55000 υπεράριθμους επιβάτες σε άλλους αεροσταθμούς.
(42) Σύμφωνα με το φάκελο που υποβλήθηκε, το πρόβλημα προέρχεται κυρίως από τη συγκέντρωση της κυκλοφορίας τους καλοκαιρινούς μήνες. Οι προβλέψεις της κίνησης αιχμής, που βασίζονται στην 25η ώρα αιχμής του καλοκαιριού, δείχνουν πλήρη συμφόρηση των εγκαταστάσεων. Η συμφόρηση των εγκαταστάσεων κατά τη διάρκεια της καλοκαιρινής περιόδου προκαλεί πολυάριθμα επεισόδια, ιδίως τα σαββατοκύριακα λόγω της αδυναμίας εξυπηρέτησης όλων των επιβατών κάποιες ώρες της ημέρας.
(43) Οι αερολιμενικές αρχές αποφάσισαν να μεγεθύνουν τον αεροσταθμό για να αντιμετωπίσουν αυτή την αυξημένη κίνηση. Μια πρώτη φάση εργασιών δρομολογήθηκε το 1997 και επέτρεψε το άνοιγμα μιας συμπληρωματικής αίθουσας στα τέλη Απριλίου 1998 ώστε να αντιμετωπιστούν επειγόντως οι ανάγκες που προέκυψαν από το παγκόσμιο κύπελλο ποδοσφαίρου. Μια δεύτερη φάση εργασιών έχει ως στόχο την αύξηση των διαθέσιμων επιφανειών για να μπορέσει να εφαρμοσθεί η οδηγία. Εξάλλου, η μεταφορά της εταιρείας Star Airlines στο CDG 1 επέτρεψε προσωρινά τη βελτίωση της κατάστασης.
(44) Από τον Απρίλιο του 1998, ο παλιός αεροσταθμός μετατράπηκε σε αίθουσα αναχωρήσεων, αφού έκτοτε η νεοκατασκευασθείσα αίθουσα χρησιμοποιείται για τις αφίξεις. Στην αρχή, στη διεθνή ζώνη που περιλάμβανε 20 θέσεις check-in (συν δύο θέσεις για έκτακτες ανάγκες), προστέθηκαν δεκατέσσερις νέες θέσεις οι οποίες θα εξυπηρετήσουν τη συνεχώς αυξανόμενη, εδώ και μερικά χρόνια, κίνηση από τις χώρες της συμφωνίας του Σένγκεν. Η αύξηση αυτή υποχρεώνει το αεροδρόμιο να δημιουργήσει ειδικές εγκαταστάσεις, κυρίως για την επιβίβαση, προκειμένου να διασφαλισιστεί η ποιότητα εξυπηρέτησης των επιβατών.
(45) Η έλλειψη χώρου οδήγησε επίσης το αεροδρόμιο να χρησιμοποιήσει περίπου 800 m2 (εκ των. οποίων 700 m2 στους διαδρόμους) για προκατασκευασμένα κτίρια (τύπου Algéco) που επιτρέπουν τη στέγαση άνω του 46 % των αναγκών σε γραφεία, αίθουσες ανάπαυσης, διοικητικές αίθουσες και κέντρο συντονισμού των λεωφορείων που χρησιμοποιούνται για τη μεταφορά των επιβατών μέχρι τα αεροσκάφη.
(46) Η έλλειψη χώρων για γραφεία υπολογίζεται σήμερα από τις αρχές του αεροδρομίου σε 1600 m2.
(47) Με τις εργασίες που έχουν πραγματοποιηθεί μέχρι τώρα, οι επιφάνειες που χρησιμοποιούνται για τις υπηρεσίες καλύπτουν σήμερα 600 m2 στον αεροσταθμό (εκ των οποίων 500 m2 χρησιμοποιούνται για τις υπηρεσίες εδάφους) και 700 m2 (εκ των οποίων 600 m2 χρησιμοποιούνται για τις υπηρεσίες εδάφους) στους διαδρόμους.
(48) Οι νέες παρεμβάσεις επέτρεψαν συνεπώς σε μια πρώτη φάση, που έχει σήμερα ολοκληρωθεί, να εξασφαλισθούν τα απαραίτητα μέσα για την εξυπηρέτηση της κίνησης με την κατασκευή θέσεων check-in, κυλιόμενων ταπήτων για τις αποσκευές και αιθουσών επιβίβασης. Η δεύτερη φάση των εργασιών, η οποία καλύπτει την περίοδο της παρέκκλισης, στοχεύει στη δημιουργία των χώρων που είναι απαραίτητοι για τη λειτουργία των φορέων παροχής υπηρεσιών και των χρηστών που εξυπηρετούνται δι' ιδίων μέσων.
(49) Όσον αφορά τη διαχείριση των αποσκευών, ο αεροσταθμός Τ 9 απέκτησε από τον Ιούνιο του 1997 ένα σύστημα ελέγχου αποσκευών που παρατηρεί το 100 % του περιεχομένου. Οι εργασίες για την επέκταση του συστήματος ελέγχου στο σύνολο των εγκαταστάσεων αναχώρησης μετά την ανακαίνιση του αεροσταθμού, πιο συγκεκριμένα στην "νότια πρόσοψη" πίσω από τις δεκατέσσερις νέες θέσεις check-in, προϋποθέτουν μερική αχρήστευση των επιφανειών κατά μήκος της νότιας πρόσοψης της αίθουσας αναχωρήσεων, δημιουργώντας περιορισμούς στους διαθέσιμους χώρους αλλά και στην κυκλοφορία σε αυτήν τη ζώνη και αποκλείοντας, σύμφωνα με τις γαλλικές αρχές, την έλευση ενός συμπληρωματικού φορέα παροχής υπηρεσιών κατά τη διάρκεια των εργασιών που πρόκειται να συνεχιστούν καθ' όλο το 1999.
III. Η ΘΕΣΗ ΤΩΝ ΕΝΔΙΑΦΕΡΟΜΕΝΩΝ ΜΕΡΩΝ
(50) Μετά τη δημοσίευση της σύνοψης της ανακοίνωσης σχετικά με την παρέκκλιση που χορήγησαν οι γαλλικές αρχές, η Επιτροπή δεν παρέλαβε ιδιαίτερες παρατηρήσεις από τα ενδιαφερόμενα μέρη.
IV. ΑΞΙΟΛΟΓΗΣΗ ΤΗΣ ΠΑΡΕΚΚΛΙΣΗΣ ΥΠΟ ΤΟ ΠΡΙΣΜΑ ΤΩΝ ΔΙΑΤΑΞΕΩΝ ΤΗΣ ΟΔΗΓΙΑΣ 96/67/ΕΚ
1. Οι ισχύοντες κανόνες για τις υπηρεσίες εδάφους
1.1. Οι δυνατότητες περιορισμού της πρόσβασης στην αγορά
(51) Η οδηγία 96/67/ΕΚ προβλέπει διαφοροποιημένο άνοιγμα της αγοράς ανάλογα τόσο με τον τρόπο με τον οποίο παρέχονται οι υπηρεσίες εδάφους (εξυπηρέτηση δι' ιδίων μέσων ή παροχή υπηρεσιών σε τρίτους) όσο και με τη σημασία του όγκου της κίνησης στο αεροδρόμιο.
(52) Οι γενικοί κανόνες εξυπηρέτησης δι' ιδίων μέσων και παροχής υπηρεσιών σε τρίτους για τις κατηγορίες υπηρεσιών που αναφέρονται στην κοινοποίηση των γαλλικών αρχών θεσπίζονται από τα άρθρα 6 και 7 της οδηγίας. Οι κανόνες αυτοί περιλήφθηκαν στις διατάξεις του άρθρου 1 του γαλλικού διατάγματος της 5ης Ιανουαρίου 1998 που τροποποιεί τον κώδικα πολιτικής αεροπορίας και μετατρέπει την οδηγία σε εθνικό δίκαιο. Με βάση τις διατάξεις της οδηγίας, το κράτος μέλος μπορεί να περιορίσει στον ελάχιστο αριθμό των δύο τους φορείς παροχής υπηρεσιών ή τους χρήστες που εξυπηρετούνται δι' ιδίων μέσων για ορισμένες κατηγορίες υπηρεσιών που αναφέρονται στα σημεία 3, 4, 5 και 7 της οδηγίας.
(53) Ωστόσο, όταν ειδικοί περιορισμοί χώρου και δυναμικότητας, κυρίως λόγω των συντελεστών χρήσης ή της συμφόρησης των επιφανειών συνεπάγονται την αδυναμία αποδοχής νέου φορέα παροχής υπηρεσιών ή/και άσκησης του δικαιώματος εξυπηρέτησης δι' ιδίων μέσων στο βαθμό που προβλέπεται από την οδηγία, το ενδιαφερόμενο κράτος μέλος μπορεί, με βάση το άρθρο 9 και σύμφωνα με τις υπό εξέταση κατηγορίες, να περιορίσει ή να παράσχει την αποκλειστικότητα παροχής των υπηρεσιών εδάφους προς τρίτους σε ένα μόνο φορέα παροχής υπηρεσιών ή/και να απαγορεύσει ή να περιορίσει σε ένα μόνο χρήστη την εξυπηρέτηση δι' ιδίων μέσων.
(54) Πάντως, σύμφωνα με το άρθρο 9 παράγραφος 2, μια τέτοια παρέκκλιση πρέπει:
- να διευκρινίζει την ή τις κατηγορίες υπηρεσιών για τις οποίες γίνεται η παρέκκλιση καθώς και τους ειδικούς περιορισμούς χώρου ή δυναμικότητας που τη δικαιολογούν,
- να συνοδεύεται από σχέδιο κατάλληλων μέτρων με σκοπό να αρθούν αυτοί οι περιορισμοί.
(55) Επιπλέον, η παρέκκλιση δεν πρέπει, κατά το άρθρο 9 παράγραφος 2:
- να παραβλάπτει αδικαιολόγητα την επίτευξη των στόχων της παρούσας οδηγίας,
- να προκαλεί στρεβλώσεις του ανταγωνισμού,
- να είναι ευρύτερη του αναγκαίου.
(56) Όπως υπενθύμισε η επιτροπή στις αποφάσεις της 14ης Ιανουαρίου 1998 για τα αεροδρόμια της Φραγκφούρτης και του Ντίσελντορφ(9), ο κύριος στόχος της οδηγίας είναι η απελευθέρωση των υπηρεσιών εδάφους. Οι περιορισμοί που επιβάλλονται στους τρίτους αποτελούν περιορισμό της ελευθερίας τους να παρέχουν τέτοιες υπηρεσίες. Κατ' αναλογία με τα κρατικά μέτρα που περιορίζουν την ελευθερία παροχής υπηρεσιών(10), τα μέτρα που μπορούν να αποκλείσουν ή να απαγορεύσουν τις δραστηριότητες των φορέων παροχής υπηρεσιών - ή των χρηστών που επιθυμούν την εξυπηρέτηση δι' ιδίων μέσων - ακόμη και αν εφαρμόζονται αδιακρίτως στους εθνικούς φορείς παροχής υπηρεσιών και σε αυτούς άλλων κρατών μελών, πρέπει "να είναι τα κατάλληλα για να εξασφαλίζουν την υλοποίηση του στόχου που επιδιώκουν και να μην είναι ευρύτερα του αναγκαίου για την επίτευξη του στόχου αυτού. Με άλλα λόγια, πρέπει να μην μπορεί να επιτευχθεί το ίδιο αποτέλεσμα με λιγότερο περιοριστικά μέτρα" (σημείο 15 της αιτιολόγησης της απόφασης)(11).
(57) Πρέπει να εξετασθεί υπό το πρίσμα των αρχών της αναγκαιότητας και της αναλογικότητας εάν η σχετική εθνική ρύθμιση (απόφαση της 22ας Δεκεμβρίου 1998 που προβλέπει τον περιορισμό της πρόσβασης στην αγορά για τις υπηρεσίες εδάφους στο αεροδρόμιο Roissy-Charles de Gaulle) περιλαμβάνει περιορισμούς στην ελεύθερη παροχή υπηρεσιών και, εάν αυτό πράγματι συμβαίνει, να εξετασθεί εάν οι περιορισμοί αυτοί δικαιολογούνται από πιεστικές ανάγκες γενικού συμφέροντος(12).
1.2. Η διαδικασία
(58) Όπως υπενθύμισε στις διαφορετικές αποφάσεις της(13) για την εφαρμογή του άρθρου 9 της οδηγίας, η Επιτροπή πρέπει να επικεντρώσει την εξέτασή της στα εξής:
- την επαλήθευση και την έκταση των περιορισμών που δικαιολογούν την παρέκκλιση και την αδυναμία ανοίγματος στο βαθμό που προβλέπει η οδηγία. Μόνον οι περιορισμοί χώρου ή/και δυναμικότητας μπορούν να ληφθούν υπόψη,
- το σχέδιο κατάλληλων μέτρων με σκοπό να αρθούν αυτοί οι περιορισμοί. Το σχέδιο αυτό πρέπει να είναι αξιόπιστο και χωρίς όρους και να περιλαμβάνει χρονοδιάγραμμα εφαρμογής των μέτρων,
- τη συμμόρφωση με τις αρχές που θέτει το άρθρο 9 παράγραφος 2 και το σεβασμό με τους επιδιωκόμενους στόχους της οδηγίας, την ανυπαρξία στρεβλώσεων του ανταγωνισμού και την ευρύτητα του μέτρου.
(59) Η έγκριση παρέκκλισης δεν έχει ως στόχο να παράσχει γενικά στον αερολιμένα μια συμπληρωματική περίοδο προσαρμογής επιπλέον αυτής που προβλέπεται ήδη από το άρθρο 1 της οδηγίας. Πρέπει να δώσει στον αερολιμένα τη δυνατότητά να ξεπεράσει τις ειδικές δυσκολίες που μπορεί να αντιμετωπίσει κατά το άνοιγμα της αγοράς. Κάθε παρέκκλιση πρέπει συνεπώς να εξετάζεται με βάση τους ειδικούς περιορισμούς που προβάλλονται για να αιτιολογηθεί η αδυναμία ανοίγματος εντός των προβλεπομένων προθεσμιών. Επιπλέον, σύμφωνα με τη νομολογία του Δικαστηρίου των Ευρωπαϊκών Κοινοτήτων, κάθε εξαίρεση τυγχάνει αυστηρής ερμηνείας και η ευρύτητα μιας παρέκκλισης πρέπει να κρίνεται ανάλογα με τους στόχους του εκάστοτε μέτρου(14). Με γνώμονα τα διαφορετικά αυτά στοιχεία, πρέπει να εξετασθεί και η συγκεκριμένη παρέκκλιση.
(60) Σύμφωνα με τις διατάξεις του άρθρου 9 παράγραφος 4 της οδηγίας, η Επιτροπή εξέτασε σε βάθος τους τεκμαιρόμενους περιορισμούς χώρου και δυναμικότητας και την αποτελεσματικότητα των μέτρων που λαμβάνουν οι γαλλικές αρχές για την άρση των εν λόγω περιορισμών. Για την εξέτασή της βασίστηκε στο φάκελο που υπέβαλαν οι γαλλικές αρχές καθώς και στην επίσκεψη που πραγματοποίησε στο αεροδρόμιο Roissy-Charles de Gaulle κατόπιν της κοινοποίησης από τις γαλλικές αρχές, ενώ έλαβε και την τεχνική πραματογνωμοσύνη που πραγματοποιήθηκε κατά παραγγελία της από την εταιρεία Aérotec Aviation Ground Handling & Management Consultants. Τα πορίσματα αυτής της τεχνικής πραγματογνωμοσύνης με τίτλο "Access to Aircraft Ground Handling Market at Community Airports - Paris (CDG)" υποβλήθηκαν στην Επιτροπή τον Μάρτιο του 1999. Η Επιτροπή έλαβε τέλος υπόψη της παρατηρήσεις που έγιναν από τις αρχές των αερολιμένων των Παρισίων σχετικά με την παρούσα αξιολόγηση, οι οποίες διαβιβάστηκαν από τις γαλλικές αρχές στις 19, 25 και 26 Μαρτίου 1999.
2. Η εξέταση των περιορισμών που προβάλλουν οι γαλλικές αρχές
(61) Η παρέκκλιση καλύπτει διαφορετικές κατηγορίες υπηρεσιών σε δύο διαφορετικούς αεροσταθμούς μη συγκρίσιμους, είτε λόγω της κατάστασής τους, είτε του μεγέθους τους, είτε του είδους της κίνησής τους. Πρέπει συνεπώς να παρουσιαστεί και στη συνέχεια να εξεταστεί ξεχωριστά η κάθε περίπτωση.
(62) Ωστόσο, οι γαλλικές αρχές υπενθυμίζουν γενικά ότι η δυναμικότητα και η διαθεσιμότητα του αεροδρομίου στο σύνολό του δεν πρέπει να αφήνουν να περνούν σε δεύτερη μοίρα τα προβλήματα χώρου για τη στάθμευση του εξοπλισμού παροχής υπηρεσιών εδάφους σε συγκεκριμένα σημεία του αερολιμένα. Ο εξοπλισμός αυτός σημειωτέον πρέπει οπωσδήποτε να αποτίθεται κοντά στις επιχειρησιακές ζώνες.
(63) Είναι προφανές ότι, στο μέτρο του δυνατού, η αναζήτηση χώρου για τον εξοπλισμό και τις υπηρεσίες εδάφους πρέπει να επικεντρώνεται κατά προτεραιότητα πλησίον των αεροσκαφών, δηλαδή γύρω από τους τερματικούς σταθμούς. Ωστόσο, πρόκειται απλώς για μια προτεραιότητα. Οι διατάξεις της οδηγίας προβλέπουν ότι οι αρχές του κράτους μέλους πρέπει να αποδείξουν ότι είναι αδύνατον να ανοίξουν την αγορά στο προβλεπόμενο επίπεδο. Το κράτος μέλος πρέπει να αποδείξει στην περίπτωση αυτή την έλλειψη χώρου που θα επέτρεπε τη διασφάλιση της απόθεσης του εξοπλισμού για τις σχετικές υπηρεσίες χωρίς να προβάλει ρητά κριτήρια ποιότητας για κάθε μια από τις τοποθεσίες αυτές από τη στιγμή που δεν θίγεται η εύρυθμη λειτουργία του αεροδρομίου.
CDG 2
(64) Η επίσκεψη των υπηρεσιών της Επιτροπής και η πραγματογνωμοσύνη που έγινε κατά παραγγελία της επιβεβαίωσαν ότι ο αεροσταθμός CDG 2 διαθέτει δύο μεθόδους μεταφοράς επιβατών. Τη μέθοδο της μεταφοράς τους με τα ανυψούμενα λεωφορεία (Mobile Lounge) και τη μεταφορά τους με κλασικά και αρθρωτά λεωφορεία. Κατ' αρχήν, από λειτουργική άποψη οι δύο μορφές μεταφοράς μπορούν να υποκαταστήσουν η μία την άλλη. Όπως προαναφέρθηκε ήδη, τα τρία είδη λεωφορείων διαφέρουν από άποψη κατασκευής και χρησιμοποιούμενης ενέργειας (το ανυψούμενο λεωφορείο είναι ηλεκτροκίνητο). Ωστόσο, όλα τα τμήματα που συνδέονται με τις φισούνες δεν επιτρέπουν τη χρησιμοποίηση του ανυψούμενου λεωφορείου και των κλασικών λεωφορείων ταυτόχρονα. Σήμερα, τα ανυψούμενα λεωφορεία επιτρέπουν την εκτέλεση των υπηρεσιών επιβίβασης και αποβίβασης σε 23 τμήματα σύνδεσης με φισούνες ενώ οι υπηρεσίες επιβίβασης (αποκλειστικά) με κλασικά λεωφορεία παρέχονται σε 18 κυκλικούς χώρους εξόδων επιβίβασης. Για την αποβίβαση, η ADP χρησιμοποιεί πέντε εξειδικευμένες αίθουσες.
(65) Αντιθέτως, δεν υφίσταται πλήρης δυνατότητα επιβίβασης και αποβίβασης με συνήθη λεωφορεία στον τερματικό σταθμό C. Όπως ήδη αναφέρθηκε (αιτιολογική σκέψη 28 της παρούσας απόφασης), εξυπηρετείται κατά την επιβίβαση μόνον με ανυψούμενα λεωφορεία. Επειδή διαθέτει μόνον σταθερές γέφυρες, ο τερματικός σταθμός δεν έχει θύρες ή κλιμακοστάσια που να επιτρέπουν την επιβίβαση των επιβατών με συνήθη λεωφορεία. Η διαμόρφωση αυτού του τερματικού σταθμού παρουσιάζει τεχνική ιδιαιτερότητα, πράγμα που καθιστά σήμερα αδύνατη τη χρήση συνήθων λεωφορείων για τη μεταφορά των επιβατών από τον αεροσταθμό στο αεροσκάφος και γι'αυτό απαιτείται υποχρεωτικά η χρήση ανυψούμενων λεωφορείων κατά την επιβίβαση η αποβίβαση αντίθετα μπορεί να πραγματοποιείται με συνήθη λεωφορεία στο επίπεδο 0 της αίθουσας αναχωρήσεων. Αυτό αποτελεί επομένως σημαντικό περιορισμό δυναμικότητας, ο οποίος καθιστά απαγορευτική την έλευση νέου φορέα παροχής υπηρεσιών ή αυτοεξυπηρετούμενου φορέα πριν επέλθουν αλλαγές στη διαμόρφωση του τερματικού ούτως ώστε να επιτραπεί η χρήση κάθε τύπου λεωφορείων για τη μεταφορά επιβατών.
(66) Όσον αφορά τους άλλους τερματικούς σταθμούς CDG 2, παρόλο που αναγνωρίζεται ότι ο αεροσταθμός αντιμετωπίζει σημαντικές περιόδους αιχμής, οι γαλλικές αρχές δεν μπόρεσαν να αποδείξουν ότι χρησιμοποιείται κάθε διαθέσιμη επιφάνεια. Αφενός, προβάλουν το επιχείρημα ότι οι διατιθέμενες επιφάνειες (1054 m2) δεν αποτελούν παρά τμήμα μόνο των συνολικών αναγκών (4303 m2). Αφετέρου, επισημαίνουν ότι ήδη εντός του 1999 θα καταργήσουν οκτώ ανυψούμενα λεωφορεία και θα προσθέσουν 27 κλασικά λεωφορεία στα 47 που χρησιμοποιούν σήμερα. Η κατάργηση οκτώ ανυψούμενων λεωφορείων συνεπάγεται εξοικονόμηση δυναμικής επιφάνειας 1096 m2 (8 x 137 m2), ενώ η προσθήκη κλασικών λεωφορείων θα επιφέρει συμπληρωματική ανάγκη δυναμικής επιφάνειας 1134 m2 (27 x 42 m2). Ωστόσο, οι γαλλικές αρχές δεν εξήγησαν με ποιον τρόπο προτίθενται να διαχειριστούν το θέμα της στάθμευσης (μακράς ή/και βραχείας διάρκειας) του συμπληρωματικού στόλου των λεωφορείων.
(67) Οι γαλλικές αρχές υποστηρίζουν ότι λόγω των εργασιών του "κόμβου (hub)" της Air France στον αεροσταθμό αυτόν και της μείωσης του αριθμού των ανυψούμενων λεωφορείων, επιβάλλεται να διασφαλιστούν οι υπηρεσίες με κλασικά συμπληρωματικά λεωφορεία και ότι αυτό απαιτεί κεντρικό συντονισμό για να εξασφαλιστεί η ευελιξία (αλλαγή του σχεδίου των επιχειρήσεων την τελευταία στιγμή) καθώς και η ποιότητα των παρεχομένων υπηρεσιών. Εξάλλου, η έλευση ενός άλλου φορέα παροχής υπηρεσιών δεν θα επέτρεπε έναν τέτοιο συντονισμό. Αναγνωρίζεται ότι ο συντονισμός μπορεί να είναι αναγκαίος για την καλύτερη αποτελεσματικότητα των εργασιών, ιδίως στις περιπτώσεις καθυστέρησης ή/και αλλαγής σχεδίου την τελευταία στιγμή, εναπόκειται όμως στον αερολιμένα να εξασφαλίσει με κατάλληλα μέσα αυστηρή διαχείριση των μεταφορών με λωφορεία για να αποφεύγονται τυχόν διαταραχές στις περιοχές κυκλοφορίας. Η διαχείριση αυτή ασκείται στους αερολιμένες που είναι ήδη ανοικτοί στον ανταγωνισμό και απορρέει από το φυσιολογικό δικαίωμα διοίκησης και επίβλεψης του αερολιμένα, ο οποίος μπορεί να επιβάλει κανόνες σε όλους τις υπάρχουσες αερογραμμές για να εξασφαλίσει ορθή λειτουργία του συστήματος. Οι γαλλικές αρχές δεν απέδειξαν ότι η παρουσία ενός και μόνον αερομεταφορέα στο επίπεδο του τερματικού C δεν είναι συμβατή με την ορθή λειτουργία του συστήματος σε ολόκληρο τον αεροσταθμό και ότι ο συντονισμός αυτός δεν είναι εφικτός σε περίπτωση ανοίγματος της αγοράς υπηρεσιών εδάφους για τις ανταποκρίσεις στους άλλους τερματικούς του αεροσταθμού αυτού.
(68) Οι γαλλικές αρχές υποστηρίζουν επίσης ότι κάθε χρήστης που εξυπηρετείται δι' ιδίων μέσων και κάθε άλλος φορέας παροχής υπηρεσιών που αναλαμβάνει τη μεταφορά επιβατών, δεν θα χρησιμοποιούσε τα ανυψούμενα λεωφορεία αλλά μόνο τα κλασικά λεωφορεία, δεδομένου ότι τα ανυψούμενα λεωφορεία δεν κατασκευάζονται πλέον και αυτό θα είχε σοβαρές επιπτώσεις για την ADP (αύξηση του κόστους συντήρησης των ανυψούμενων λεωφορείων). Το επιχείρημα αυτό δεν μπορεί να γίνει δεκτό: πρώτον, επειδή δεν εξηγεί ούτε την έλλειψη δυνατότητας στάθμευσης ούτε αποδεικνύει μια αναπόφευκτη συνάρτηση με τη συμφόρηση των χώρων κυκλοφορίας και των βοηθητικών οδών. Δεύτερον, επειδή το επιχείρημα αυτό δεν έχει κανένα αντίκτυπο στη δυναμικότητα εξυπηρέτησης των επιβατών. Όπως επισημάνθηκε ήδη, το άρθρο 9 πρέπει να ερμηνεύεται με περιοριστικό τρόπο και λαμβάνοντας υπόψη τους στόχους του υπό εξέταση μέτρου. Ο στόχος της οδηγίας συνεπάγεται ότι μόνον οι περιορισμοί οι οποίοι αναφέρονται στο άρθρο 9, οι οποίοι αποτελούν αφ' εαυτών εμπόδια για την εφαρμογή της οδηγίας, μπορούν να χρησιμεύσουν ως βάση για μια παρέκκλιση. Η αδυναμία ανοίγματος της αγοράς πρέπει να προκύπτει από ένα γεγονός που δεν εξαρτάται από αυτόν που το προκαλεί. Στην περίπτωση όμως αυτή, σύμφωνα με την ADP, δεν είναι μόνον η έλλειψη χώρου αφ' εαυτής που καθιστά αδύνατη την έλευση οποιουδήποτε νέου φορέα παροχής υπηρεσιών στο CDG 2 αλλά και το γεγονός ότι η προσθήκη ενός νέου συνεργάτη αυξάνει το κόστος συντήρησης των ανυψούμενων λεωφορείων.
(69) Η επίσκεψη των υπηρεσιών της Επιτροπής και η πραγματογνωμοσύνη που έγινε για λογαριασμό της επιβεβαίωσαν την πεποίθηση ότι τα λεωφορεία (ανυψούμενα λεωφορεία και κλασικά λεωφορεία) δεν πρέπει κατ' ανάγκη να είναι σταθμευμένα δίπλα στον τερματικό σταθμό που εξυπηρετούν. Σε πολλά αεροδρόμια, όπως στο Heathrow, τα λεωφορεία χρησιμοποιούν χώρους αποκλειστικής στάθμευσης μακράς διάρκειας γύρω από το αεροδρόμιο και χρησιμοποιούνται ανάλογα με τις ανάγκες των χρηστών ή/και των εταιρειών παροχής υπηρεσιών. Εάν χρησιμοποιηθεί με αποτελεσματικό τρόπο αυτή η δυνατότητα, τα λεωφορεία δεν θα πρέπει να σταθμεύουν παρά μόνο κατά τη διάρκεια της περιόδου κατά την οποία δεν χρησιμοποιούνται. Τα λεωφορεία αυτά θα μπορούσαν ιδίως να σταθμεύουν ανατολικά της περιοχής των έργων, στο ύψος των μελλοντικών θέσεων στάθμευσης των αεροσταθμών F 3, Ε 3, F 4 και Ε 4, οι οποίοι θα τεθούν σε λειτουργία μεταξύ 2005 και 2010.
Η άφιξη ενός νέου φορέα παροχής υπηρεσιών ή/και χρήστη που εξυπηρετείται δι' ιδίων μέσων δεν θα έθιγε την ικανότητα του αεροσταθμού να αντιμετωπίσει την κίνηση. Σήμερα, υπάρχουν 23 φισούνες και μόνο δεκατέσσερα ανυψούμενα λεωφορεία που μπορούν να χρησιμοποιηθούν ανά πάσα στιγμή. Το επιχείρημα που προβάλλεται απλώς υπογραμμίζει τις εμπορικές συνέπειες που θα είχε για την ADP η έλευση ενός νέου φορέα παροχής υπηρεσιών ή ενός αυτοεξυπηρετούμενου αερομεταφορέα. Ωστόσο, δεν γίνεται κανένας λόγος για τη συμφόρηση των χρησιμοποιούμενων επιφανειών (φισούνες και απομακρυσμένες θέσεις στάθμευσης των αεροσκαφών) που θα δημιουργούσαν σοβαρά λειτουργικά προβλήματα και θα έθεταν υπό αίρεση τη δυνατότητα αντιμετώπισης της κίνησης στον αεροσταθμό. Σύμφωνα με τις πληροφορίες που παρέχει ο φάκελος, 18 από τις 23 φισούνες μπορούν να χρησιμοποιηθούν μόνο για την επιβίβαση, αφού η αποβίβαση γίνεται από άλλες (πέντε) φισούνες. Οι φισούνες αυτές μπορούν να χρησιμοποιηθούν ταυτόχρονα από τα ανυψούμενα λεωφορεία και τα κλασικά λεωφορεία. Ακόμα και αν ένας φορέας παροχής υπηρεσιών ή/και χρήστης μπορούσε να εξυπηρετήσει το 20 % της κίνησης του αεροσταθμού (το διπλάσιο ποσοστό από το μερίδιο της αγοράς που υπολογίζει η ADP), η αύξηση του αριθμού των κλασικών λεωφορείων δεν θα είχε σοβαρές συνέπειες ούτε από άποψη χώρου ούτε από άποψη λειτουργικότητας. Η ADP είχε σχεδιάσει την αύξηση του στόλου των λεωφορείων από 47 σε 74 το 1999 (αύξηση κατά 57 %) και τη σταδιακή μείωση του αριθμού των ανυψούμενων λεωφορείων (δεν θα υπάρχουν παρά μόνον εννέα ανυψούμενα λεωφορεία στα τέλη του 1999). Η ADP δεν διαβλέπει ότι είναι αδύνατη η στάθμευση αυτών των συμπληρωματικών λεωφορείων.
Επομένως, δεν αποδείχθηκε ότι, στους τερματικούς σταθμούς Α, Β, D και F, δεν είναι δυνατόν να χρησιμοποιείται ο συμπληρωματικός αριθμός συνήθων λεωφορείων από άλλο φορέα παροχής υπηρεσιών ή από αυτοεξυπηρετούμενο αερομεταφορέα.
Τ 9
(70) Η επίσκεψη των υπηρεσιών της Επιτροπής και η πραγματογνωμοσύνη την οποία ζήτησαν επιβεβαίωσαν ότι υφίστανται οι περιορισμοί και ότι ευσταθούν τα επιχειρήματα που προβάλλονται από τις γαλλικές αρχές όσον αφορά την εξυπηρέτηση των επιβατών στον αεροσταθμό, και ειδικότερα τον έλεγχο των εισιτηρίων, των τίτλων ταξιδίου, την παράδοση των αποσκευών και τη μεταφορά τους μέχρι τα συστήματα διαλογής (σημείο 2 του παραρτήματος).
(71) Όσον αφορά τις εργασίες διαλογής των αποσκευών και τη μεταφορά τους μεταξύ αεροσκάφους και τερματικού, η Επιτροπή έχει υπενθυμίσει στις διάφορες αποφάσεις της(15) ότι, εν γένει, στο σύστημα διαλογής των αποσκευών ο αριθμός αναγκαίων καροτσιών αποτελεί συνάρτηση του αριθμού εξυπηρετούμενων πτήσεων και όχι ότι του αριθμού αερομεταφορέων που είναι παρόντες στο σύστημα. Ωστόσο, σε ορισμένες ειδικές περιπτώσεις, η ίδια η διαμόρφωση της αίθουσας διαλογής των αποσκευών εμποδίζει τη διασταύρωση ελκυστήρων μέσα σε αυτήν. Όπως στον αερολιμένα της Στουτγάρδης, δεν είναι δυνατόν να αμφισβητηθεί το γεγονός ότι ο χώρος είναι περιορισμένος και ότι ορισμένες στιγμές δημιουργείται το αδιαχώρητο. Εξαιτίας του μικρού χώρου κατά μήκος του τάπητα αποσκευών και της μοναδικής θύρας η οποία αναγκάζει το χειριστή να εκτελέσει στροφή 180o, είναι αδύνατον να λειτουργεί ταυτόχρονα και δεύτερος ελκυστήρας. Εναπόκειται λοιπόν στον αερολιμένα να ρυθμίζει τη διαχείριση των καροτσιών μέσα στην αίθουσα αυτή, τα δε υπόλοιπα καρότσια πρέπει να βρίσκονται εν αναμονή κοντά στη θύρα(16). Στην ιδιαίτερη περίπτωση του αεροσταθμού Τ 9, επειδή η αίθουσα διαλογής των αποσκευών παρεμβάλλεται μεταξύ της αίθουσας αναχωρήσεων με το χώρο αποβίβασης των επιβατών και της αίθουσας αφίξεων, δεν είναι δυνατή η στάθμευση συμπληρωματικού εξοπλισμού μεταφοράς των αποσκευών κοντά στην αίθουσα. Σήμερα, η επιφάνεια που χρησιμοποιείται για την αποθήκευση του εξοπλισμού μεταφοράς των αποσκευών σε όλον τον τερματικό είναι 2500 m2 η οποία είναι όλη κατειλημμένη. Για ένα δεύτερο φορέα παροχής υπηρεσιών θα χρειάζονταν τουλάχιστον άλλα 500 m2. Τα έργα που εκτελούνται στις δύο από τις τρεις πλευρές της αίθουσας επί του διαδρόμου προσγείωσης-απογείωσης για τη διάνοιξη του τερματικού θα μειώσουν την, επιφάνεια κατά 700 m2 επιπλέον και θα αποτελέσουν έτσι ακόμη έναν περιορισμό που θα εμποδίζει κατά τη συγκεκριμένη περίοδο των έργων τη στάθμευση του εξοπλισμού ενός δεύτερου φορέα παροχής υπηρεσιών στους χώρους με τους οποίους γειτνιάζει ο τερματικός σταθμός.
(72) Οι περιορισμοί χώρου και δυναμικότητας υφίστανται επομένως και δικαιολογούν την απόφαση των γαλλικών αρχών να αναθέσουν την παροχή υπηρεσιών προς τρίτους μόνον σε έναν φορέα και να απαγορεύσουν την αυτοεξυπηρέτηση για τη διαλογή των αποσκευών και τη μεταφορά τους μεταξύ τερματικού και αεροσκάφους (σημείο 3 και μέρος του σημείου 5.4 του παραρτήματος της οδηγίας).
(73) Όσον αφορά τώρα τις άλλες υπηρεσίες στον αεροδιάδρομο, τις οποίες καλύπτει η παρέκκλιση, αναγνωρίζεται γενικά ότι η παρουσία περισσότερων φορέων παροχής υπηρεσιών συνεπάγεται αυξημένη ανάγκη εξοπλισμών, μεγαλύτερη από αυτήν που παρουσιάζεται όταν λειτουργεί μία μόνον εταιρία παροχής των υπηρεσιών αυτών, ενώ χρειάζεται και περισσότερος χώρος για την απόθεση των εξοπλισμών αυτών. Πράγματι, ενώ η ανάγκη σε εξοπλισμό, στην περίπτωση ενός φορέα παροχής υπηρεσιών συναρτάται με τον όγκο της κίνησης στις ώρες αιχμής στον αεροσταθμό, σε ένα σύστημα ανοικτό στον ανταγωνισμό, πρέπει να λαμβάνεται υπόψη η ώρα αιχμής καθενός από τους φορείς παροχής υπηρεσιών, η οποία δεν συμπίπτει κατ' ανάγκη με την ώρα αιχμής του ιδίου του αεροδρομίου. Κατά συνέπεια, ένα περιβάλλον ανταγωνισμού θα συνεπαγόταν μεγαλύτερες ανάγκες εξοπλισμού και χώρου για την αποθήκευσή του.
Ωστόσο, κατά τις ώρες ηρεμίας, και ιδίως κατά τις νυχτερινές ώρες, κατά τις οποίες οι εξοπλισμοί χρησιμοποιούνται λιγότερο, οι ελεύθερες θέσεις στο αεροδρόμιο μπορούν κατ' αρχήν να χρησιμοποιούνται ως προσωρινές επιφάνειες απόθεσης του εξοπλισμού. Πρέπει να ληφθεί υπόψη το γεγονός ότι η έλευση ανταγωνιστικών εταιρειών θα συνεπιφέρει μείωση των μεριδίων της αγοράς του μέχρι σήμερα μονοπωλιακού φορέα παροχής υπηρεσιών, και κατ' επέκταση μείωση των αναγκών του σε εξοπλισμό και υλικό, αλλά και μείωση του χώρου που χρειάζεται για την αποθήκευσή τους.
(74) Η επιφάνεια στάθμευσης του αεροσταθμού περιλαμβάνει σήμερα δεκατέσσερις θέσεις στάθμευσης αεροσκαφών που χρειάζονται υποβοήθηση εκκίνησης (θέσεις ΤΙPO - taxi in push-out). Οι χώροι στάθμευσης είναι θέσεις MARS (multiaircraft remote stands) που επιτρέπουν την ταυτόχρονη υποδοχή οκτώ έως δεκατεσσάρων αεροσκαφών ανάλογα με το μέγεθός τους ή τον τύπο τους και ανάλογα με τη διαμόρφωση της επιφάνειας στάθμευσης. Η στάθμευση γίνεται πάντα με τη μύτη του αεροσκάφους προς τα εμπρός ("nose-in"). Η ADP θεωρεί ότι ένας νέος φορέας παροχής υπηρεσιών με μερίδιο αγοράς περίπου 10 % θα είχε τη δυνατότητα να εξυπηρετεί 2000 περίπου αφίξεις και αναχωρήσεις αεροσκαφών το χρόνο. Ωστόσο, τα, στοιχεία που υπέβαλε η ADP αποδεικνύουν ότι το 1998 υπήρξαν 13900 αφίξεις και αναχωρήσεις αεροσκαφών στον αεροσταθμό αυτό, ήτοι το 10 % συνεπώς αντιπροσώπευε το μέγιστο 1400 αφίξεις και αναχωρήσεις. Η ADP θεωρεί ότι ένας νέος φορέας παροχής υπηρεσιών θα μπορούσε να εξυπηρετεί τρία αεροσκάφη ταυτόχρονα και ότι ο εξοπλισμός για τη λειτουργία αυτή θα κάλυπτε περίπου 1000 m2. Όμως, μόνο 600 m2 χρειάζονται για την απόθεση του εξοπλισμού που πρέπει να χρησιμοποιηθεί αμέσως δίπλα στο αεροσκάφος. Στις περιόδους αιχμής, μπορούν να εξυπηρετηθούν ταυτόχρονα δέκα αεροσκάφη. Εάν χρησιμοποιηθούν οι διαθέσιμοι χώροι γύρω από το εμπρόσθιο τμήμα των αεροσκαφών με αποτελεσματικό τρόπο θα μπορούσε να εξοικονομηθεί επιφάνεια της τάξης των 1800 m2. Οι προτεινόμενες προδιαγραφές και πρακτικές της διεθνούς οργάνωσης της πολιτικής αεροπορίας (ICAO) προβλέπουν τους χώρους και την ακριβή χωροθέτηση για τις ανάγκες της ασφάλειας και για τους εξοπλισμούς επί των θέσεων στάθμευσης των αεροσκαφών ανάλογα με τους τύπους αυτών. Η επίσκεψη στις εγκαταστάσεις κατέδειξε ότι υπάρχουν ακόμη σημαντικοί χώροι διαθέσιμοι για την απόθεση του εξοπλισμού παροχής υπηρεσιών εδάφους γύρω από το εμπρόσθιο τμήμα των αεροσκαφών. Επιπλέον, σε περίοδο αιχμής, το μεγαλύτερο μέρος των εξοπλισμών υπηρεσιών εδάφους χρησιμοποιείται και συνεπώς δεν χρειάζεται χώρο απόθεσης.
(75) Οι γαλλικές αρχές υποστηρίζουν ότι, κατά τις περιόδους αιχμής, το προσωπικό και ο εξοπλισμός που προέρχονται από το CDG 1 χρησιμοποιούνται στο Τ 9 για να αντιμετωπισθεί η συμπληρωματική κίνηση. Το επιχείρημα της ADP σύμφωνα με το οποίο οι υπηρεσίες στους αεροδιαδρόμους απαγορεύουν κάθε απόθεση συμπληρωματικού υλικού για λόγους ασφάλειας δεν ευσταθεί, αφού αυτό γίνεται τακτικά σε πολλά διεθνή αεροδρόμια χωρίς να δημιουργούνται ιδιαίτερα προβλήματα. Μια σαφής οριοθέτηση των θέσεων αποθήκευσης καθώς και η συνεχής εποπτεία που θα εξασφαλίζει ότι η θέση του αεροσκάφους πληροί όλες τις εγγυήσεις ασφάλειας από την άφιξη του αεροσκάφους - πράγμα που αποτελεί συνήθη διαδικασία για την εγγύηση της ασφάλειας σε πολλά αεροδρόμια με θέσεις "nose-in" - θα επέτρεπε την αντιμετώπιση αυτού του προβλήματος.
(76) Σήμερα, η ADP χρησιμοποιεί εγκαταστάσεις προκατασκευασμένων κτιρίων "Algeco" που στεγάζουν συνολικά 800 m2 κτιρίων, διοικητικών χώρων και αιθουσών ανάπαυσης και αντιπροσωπεύουν πάνω από το 46 % των επιφανειών που χρησιμοποιούνται για γραφεία. Είναι προφανές ότι κατά τη διάρκεια των εργασιών δεν θα υπάρχουν συμπληρωματικοί χώροι για τη στέγαση γραφείων και διοικητικών χώρων ενός νέου φορέα παροχής υπηρεσιών. Ωστόσο, η σύνδεση δύο προκατασκευασμένων κτιρίων όπως έγινε ήδη σε άλλα εργοτάξια αεροδρομίων, θα επέτρεπε τη διάθεση γραφείων για την ADP και για έναν ακόμη φορέα παροχής υπηρεσιών. Επιπλέον, οι εγκαταστάσεις αυτές δεν πρέπει να βρίσκονται πολύ κοντά στον επιχειρησιακό χώρο αλλά πρέπει να βρίσκονται σε μια λογική απόσταση που θα επιτρέπει την πρόσβαση στον αεροσταθμό εν ευθέτω χρόνο για την παροχή των εκάστοτε υπηρεσιών.
(77) Οι γαλλικές αρχές δεν απέδειξαν συνεπώς την αδυναμία να γίνει δεκτή η έλευση ενός δεύτερου φορέα παροχής υπηρεσιών για τις υπηρεσίες εδάφους επί των διαδρόμων (με εξαίρεση τη διαλογή και τη μεταφορά των αποσκευών μεταξύ του αεροσκάφους και του τερματικού σταθμού) εφόσον αυτή η εταιρεία θα δεχόταν να συμμορφωθεί με τους περιορισμούς απόθεσης του εξοπλισμού της και στέγασης των γραφείων της, οι οποίοι αναφέρονται παραπάνω.
3. Το σχέδιο μέτρων
(78) Σύμφωνα με τις διατάξεις του άρθρου 9 παράγραφος 2 της οδηγίας, η παρέκκλιση πρέπει να συνοδεύεται από σχέδιο μέτρων για την άρση των περιορισμών που προβάλλονται.
Αεροσταθμός CDG 2
(79) Το σχέδιο που υποβλήθηκε έχει ως στόχο τη σαφή βελτίωση του συντελεστή άμεσης προσέγγισης των αεροσκαφών στον CDG 2, συγκεκριμένα με την κατασκευή των νέων τερματικών σταθμών F και Ε, που θα επιτρέψουν την εξυπηρέτηση του "κόμβου (hub)" της Air France, ο οποίος προκαλεί συνήθως τις καταστάσεις αιχμής στην κίνηση του CDG 2. Ο συντελεστής άμεσης προσέγγισης μετά το τέλος των εργασιών υπολογίζεται σε 90 έως 100 %, πράγμα που θα μειώσει αισθητά τις ανάγκες σε οχήματα και κατά σε συνέπεια σε χώρους στάθμευσης. Θα ελευθερώνεται εξάλλου χώρος όσο θα εξαφανίζονται οι ζώνες των εκτελούμενων έργων στον CDG 2. Επίσης, θα καταργηθούν προοδευτικά τα ανυψούμενα λεωφορεία: το 1999 κατάργηση των ανυψούμενων λεωφορείων στα τερματικά Β και D, οπότε ο αριθμός τους θα μειωθεί από 15 σε εννέα ανυψούμενα λεωφορεία στα τέλη του 1999 και θα αυξηθεί ο αριθμός των συνήθων λεωφορείων από 47 σε 74 στα τέλη του 1999. Το 2000: κατάργηση όλων των ανυψούμενων λεωφορείων και σταθεροποίηση του αριθμού συνήθων λεωφορείων σε 49.
(80) Όσον αφορά τον τερματικό σταθμό C, οι γαλλικές αρχές προβλέπουν σημαντικά έργα (κόστος έργων: 1,5 εκατομμύρια ευρώ) για να υπερβληθούν οι προβαλλόμενοι περιορισμοί. Προτίθενται i) τη δημιουργία ενός καλυμμένου κλιμακοστασίου για την εξυπηρέτηση των αναχωρήσεων στις περιοχές C 2 έως C 12, ii) την εγκατάσταση μιας κυλιόμενης κλίμακας και ενός ανελκυστήρα που θα επιτρέπουν την άνοδο στην αίθουσα ανταποκρίσεων και από εκεί προς την περιοχή συνδέσεων των αφίξεων στις περιοχές C0 έως C 10 και iii) τη μετατροπή της θύρας αποβίβασης των ανυψούμενων λεωφορείων στη δυτική πλευρά της στοάς αφίξεων. Τα έργα αυτά θα επιτρέψουν στα τέλη της συγκεκριμένης χρονικής περιόδου την επιβίβαση και την αποβίβαση με συνήθη λεωφορεία και θα υφίσταται πλέον ο υπάρχων περιορισμός δυναμικότητας.
Από τα ανωτέρω προκύπτει ότι το σχέδιο που υπέβαλαν οι γαλλικές αρχές μπορεί να θεωρηθεί κατάλληλο για να υπερβληθούν οι περιορισμοί που διαπιστώθηκαν στον εν λόγω τερματικό σταθμό.
(81) Όσον αφορά τους τερματικούς σταθμούς Α, Β, D και F, επειδή δεν αποδείχθηκαν οι περιορισμοί που επικαλούνται οι γαλλικές αρχές, δεν είναι αναγκαίο να εξετασθούν λεπτομερέστερα τα μέτρα που υποβλήθηκαν για να υπερβληθούν οι περιορισμοί αυτοί.
Αεροσταθμός Τ 9
(82) Ύστερα από την πρώτη φάση των εργασιών που ολοκληρώθηκε στις 25 Μαΐου 1998 και που επέτρεψε την επίλυση του προβλήματος των μέσων αντιμετώπισης της κίνησης με τη δημιουργία της νέας αίθουσας αναχωρήσεων και των 14 συμπληρωματικών θέσεων check-in, η δεύτερη φάση θα περιλαμβάνει:
- την εγκατάσταση του συστήματος ελέγχου αποσκευών-CBS στη "νότια πρόσοψη",
- τη δημιουργία συμπληρωματικών αναγκαίων υποδομών για τις υπηρεσίες εδάφους.
(83) Το σχέδιο προβλέπει:
- στην αίθουσα αναχωρήσεων:
- αναμόρφωση του χώρου διακίνησης του κοινού για να αποφευχθεί η διασταύρωση της ροής των επιβατών,
- τη δημιουργία 30 m2 συμπληρωματικής ζώνης αναμονής,
- τη δημιουργία χώρων γραφείων εμβαδού 500 m2·
- στην αίθουσα αφίξεων:
- τη δυνατότητα διπλασιασμού του χώρου διαλογής των αποσκευών·
- στον εξωτερικό χώρο:
- την κατασκευή ενός κτιρίου του οποίου η επιφάνεια θα έπρεπε να είναι της τάξης των 2000 m2,
- τη δυνατότητα χρησιμοποίησης του 50 % των συμπληρωματικών επιφανειών στους χώρους αποθήκευσης.
(84) Οι εργασίες αυτές θα έπρεπε να επιτρέψουν την ικανοποίηση της ανάγκης σε χώρους (διοικητικά γραφεία/χώροι εκμετάλλευσης) της τάξης των 1400 m2, λαμβάνοντας υπόψη, συγκεκριμένα, την ανάγκη μεταστέγασης των Algéco, ικανοποίησης των αιτήσεων σε εκκρεμότητα, καθώς και την ικανοποίηση νέων αιτήσεων που προκύπτουν από την εφαρμογή της ρύθμισης για την παροχή υπηρεσιών εδάφους.
(85) Μια πρώτη φάση προσαρμογής των διατιθέμενων μέσων (ανάγκη εξυπηρέτησης της κίνησης των επιβατών) που δεν δημιούργησε συμπληρωματικές "αποκλειστικές" επιφάνειες, ολοκληρώθηκε τον Μάιο του 1998. Το σχέδιο που υποβλήθηκε από τις γαλλικές αρχές αποδεικνύει ότι οι υπάρχουσες σήμερα επιφάνειες που διατίθενται για τις δραστηριότητες μέσα στον αεροσταθμό και στους αεροδιαδρόμους, εμβαδού 1300 m2 (εκ των οποίων 1100 m 2 χρησιμοποιούνται για τις υπηρεσίες εδάφους) θα επεκταθούν σε 2700 m2 (εκ των οποίων 2100 m2 θα διατίθενται για τις υπηρεσίες εδάφους από τον Απρίλιο 2000). Οι επιφάνειες που θα δημιουργηθούν θα χρησιμοποιούνται από τους χρήστες (εταιρείες, φορείς παροχής υπηρεσιών εδάφους κ.λπ.). Κατά συνέπεια, το σχέδιο που υποβλήθηκε από τις γαλλικές αρχές μπορεί να θεωρηθεί ως ενδεδειγμένο για την άρση των περιορισμών που επισημαίνονται σ' αυτόν τον αεροσταθμό.
4. Τήρηση των κριτηρίων που θέτει το άρθρο 9 παράγραφος 2 της οδηγίας
(86) Όσον αφορά τους στόχους της οδηγίας, ο ίδιος ο τίτλος της δείχνει ότι πρωταρχικός στόχος της είναι η πρόσβαση στην αγορά. Ωστόσο, για να είναι λυσιτελής προϋποθέτει η πρόσβαση αυτή να είναι πραγματική. Αυτό σημαίνει ότι "το άνοιγμα της πρόσβασης στην αγορά υπηρεσιών εδάφους αποτελεί ένα μέτρο που πρέπει να συμβάλλει στη μείωση του κόστους εκμετάλλευσης για τις αεροπορικές εταιρείες και στη βελτίωση της ποιότητας των υπηρεσιών που παρέχονται στους επιβάτες" (αιτιολογική σκέψη 5 της οδηγίας). Συνεπώς, ένα άνοιγμα που θα οδεύει προς αυτή την κατεύθυνση, να αναβαθμίζει ταυτόχρονα τις προσφερόμενες υπηρεσίες και να μειώνει τις τιμές για τους χρήστες, θα διευκολύνει την επίτευξη των στόχων της οδηγίας δημιουργώντας και συνθήκες ανταγωνισμού μεταξύ των φορέων παροχής υπηρεσιών.
(87) Όσον αφορά την έκταση των μέτρων, επειδή επαληθεύτηκαν μόνον οι περιορισμοί δυναμικότητας στον τερματικό C του αεροσταθμού CDG 2, η αναλογικότητα του μέτρου πρέπει να εξετασθεί μόνον ως προς αυτόν τον τερματικό σταθμό. Εν προκειμένω, το άμεσο άνοιγμα της αγοράς δεν θα προσέφερε πραγματικά δυνατότητες πρόσβασης. Τα μέτρα που προτίθενται να εκτελέσουν οι γαλλικές αρχές είναι απαραίτητα για να τροποποιηθούν οι χώροι αναχώρησης έτσι ώστε να επιτραπεί η επιβίβαση με συνήθη λεωφορεία. Με βάση την κατάσταση που επικρατεί σήμερα στον τερματικό, η Επιτροπή κρίνει ότι τα μέτρα που έχουν ληφθεί δεν είναι περισσότερο από όσο χρειάζεται εκτενή και ότι οι διαθέσιμη δυναμικότητα δεν επιτρέπει στον τερματικό αυτόν το άμεσο άνοιγμα της αγοράς στο βαθμό που προβλέπει η οδηγία.
Αντίθετα, όσον αφορά τους άλλους τερματικούς του αεροσταθμού αυτού, επειδή οι περιορισμοί που πρόβαλαν οι γαλλικές αρχές δεν επαληθεύτηκαν, δεν είναι αναγκαίο να εξετασθούν λεπτομερέστερα τα μέτρα που υποβλήθηκαν για να υπερβληθούν οι περιορισμοί αυτοί.
(88) Όσον αφορά τον αεροσταθμό Τ 9, η χορηγηθείσα από τις γαλλικές αρχές παρέκκλιση φαίνεται ευρύτερη του αναγκαίου στο μέτρο που αφορά τις δραστηριότητες στον αεροδιάδρομο, συγκεκριμένα την καθοδήγηση των αεροσκαφών, τη βοήθεια κατά τη στάθμευση, τη φορτοεκφόρτωσή τους, τη βοήθεια κατά την εκκίνηση και τη μετακίνηση του αεροσκάφους, υπηρεσίες που δεν συνδέονται απαραίτητα ούτε με την εξυπηρέτηση επιβατών ούτε με τη διαχείριση των αποσκευών στην αίθουσα διαλογής και με τη μεταφορά τους μεταξύ αεροσκάφους και τερματικού σταθμού, όσου διαπιστώθηκαν περιορισμοί χώρου.
V. ΣΥΜΠΕΡΑΣΜΑ
(89) Ο αεροσταθμός του CDG 2 δεν παρουσιάζει διαρθρωτικά προβλήματα χώρου και δυναμικότητας που να αποτρέπουν κάθε άνοιγμα της αγοράς υπηρεσιών εδάφους για τη μεταφορά των επιβατών. Οι γαλλικές αρχές δεν απέδειξαν την πλήρη αδυναμία ανοίγματος της αγοράς για την υπηρεσία αυτή με βάση ειδικούς περιορισμούς χώρου ή δυναμικότητας. Ωστόσο, η διαμόρφωση του τερματικού C δικαιολογεί, για τη συγκεκριμένη περίοδο, να αναλάβει αυτή την παροχή υπηρεσιών μόνον ο αερολιμένας σε αυτόν τον τερματικό σταθμό.
(90) Ο αεροσταθμός Τ 9 δεν παρουσιάζει παρά μόνον εν μέρει διαρθρωτικά προβλήματα χώρου και δυναμικότητας που να αποτρέπουν το άνοιγμα της αγοράς υπηρεσιών εδάφους στον προβλεπόμενο από την οδηγία βαθμό. Ο διαθέσιμος χώρος και οι τρέχουσες εργασίες που αποσκοπούν στην επέκταση και αναβάθμιση της διαχείρισης της κίνησης στον αεροσταθμό αυτό δεν επιτρέπουν την εξυπηρέτηση δι' ιδίων μέσων περισσότερων από δύο αερομεταφορέων και δύο φορέων παροχής υπηρεσιών σε τρίτους όσον αφορά την εξυπηρέτηση των επιβατών. Επίσης, ο διαθέσιμος χώρος για τη διαλογή των αποσκευών και τη μεταφορά τους μεταξύ του τερματικού σταθμού και του αεροσκάφους δεν επιτρέπει την προσθήκη δεύτερου φορέα παροχής υπηρεσιών σε τρίτους. Αντίθετα, δεν αποδείχθηκε επαρκώς ότι η ADP θα έπρεπε να συνεχίσει απαρέγκλιτα να είναι ο μόνος φορέας παροχής των υπηρεσιών εδάφους για τις λοιπές εργασίες στους διαδρόμους δεδομένου ότι η έλλειψη χώρου και δυναμικότητας δεν θίγει την παροχή των υπηρεσιών αυτών,
ΕΝΕΚΡΙΝΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση για τη χορήγηση παρέκκλισης στον αερολιμένα Roissy-Charles de Gaulle των Παρισίων που ελήφθη από τις γαλλικές αρχές και κοινοποιήθηκε στην Επιτροπή στις 8 και 27 Ιανουαρίου 1999 εγκρίνεται, εφόσον η Γαλλική Δημοκρατία εισάγει τις παρακάτω τροποποιήσεις:
- όσον αφορά την παροχή σε τρίτους των υπηρεσιών εδάφους στους διαδρόμους για την καθοδήγηση (σημείο 5.1 του παραρτήματος), τη στάθμευση (σημείο 5.2 του παραρτήματος), τη φορτοεκφόρτωση (τμήμα του σημείου 5.4 του παραρτήματος), την εκκίνηση (σημείο 5.5 του παραρτήματος) και τη μετακίνηση των αεροσκαφών (σημείο 5.6 του παραρτήματος) στον αεροσταθμό Τ 9, η απόφαση που ελήφθη βάσει του άρθρου 9 παράγραφος 1 στοιχείο β) πρέπει να επιτρέψει το άνοιγμα της αγοράς σε έναν δεύτερο φορέα παροχής υπηρεσιών σε τρίτους,
- όσον αφορά την παροχή υπηρεσιών σε τρίτους και την εξυπηρέτηση δι' ιδίων μέσων για τη μεταφορά των επιβατών στο CDG 2, η απόφαση που ελήφθη με βάση το άρθρο 9 παράγραφος 1 στοιχεία β) και δ) καταργείται για τους τερματικούς σταθμούς Α, Β, D και F.
Άρθρο 2
Η Γαλλική Δημοκρατία θα κοινοποιήσει στην Επιτροπή, πριν από την έναρξη ισχύος της, την απόφαση παρέκκλισης τροποποιημένη σύμφωνα με το άρθρο 1.
Άρθρο 3
Η απόφαση αυτή απευθύνεται στη Γαλλική Δημοκρατία.
Βρυξέλλες, 27 Απριλίου 1999.

Labels: 3
8
18